Schaan, 5. maj 2020

Sporočilo za medije: poročilo o delu CIPRE International v letu 2019

Pokrajina, ki navdihuje

Alpska pokrajina. Na novo jo odkrivamo v kriznih časih, nepogrešljiva je kot življenjski in sprostitveni prostor, spreminja se zaradi gradnje in pozidave. In prav odnos med človekom in pokrajino je rdeča nit poročila o delovanju CIPRE International v letu 2019, ki tako osvetljuje številne aktualne teme, kot so ohranjanje mokrišč, umirajoči ledeniki ali ambiciozno zastavljeni podnebni cilji.

Prav v kriznih časih, ko med seboj ne smemo imeti stikov, ko so trgovine zaprte in prireditve odpovedane, marsikdo od nas na novo odkriva lepoto in pomen pokrajine. Pokrajina omogoča trenutke sprostitve, v njej globoko zadihamo, se gibljemo in črpamo energijo. V tem trenutku pa lahko zadiha tudi narava: zaradi sprejetih ukrepov za zajezitev novega virusa Sars-CoV-2 so se zmanjšali izpusti emisij CO2, zmanjšal se je hrup, voda je čistejša, dihamo boljši zrak. A to še ne pomeni, da bo tako tudi, ko bo koronakriza za nami. Sodirektorica CIPRE International Barbara Wülser je prepričana: »Potrebujemo nov zagon in ta bo moral v enaki meri upoštevati tako ekonomske kakor tudi ekološke vidike.«

Ponovno odkritje pokrajine je pomemben pogoj za udejanjanje njenega varstva. Pokrajina tudi ni obnovljiva. Ko se ljudje povežemo s svojim okoljem, prevzamemo za to tudi odgovornost. V Letnem poročilu 2019 CIPRA International osvetljuje prav te povezave ter odnose med ljudmi in pokrajino. Alpska pokrajina odseva preteklost in sedanjost, ustvarja identiteto, zagotavlja prostor za sprostitev in oddih, je domovina in kraj hrepenenja. CIPRA International je v sklopu številnih dogodkov v Alpah k sodelovanju povabila mlade, strokovnjake, zainteresirane posameznike in vse neposredno vpletene ter jim tako omogočila, da so se seznanili s problematiko pokrajine. Poleg tega je marca 2019 v Vaduzu/LI ob predstavitvi nove številke tematske revije Alpe na odru, ki je izšla s podnaslovom *Pokrajina kot predmet pogajanj,* potekala zanimiva razprava o spremembah v lihtenštajnski pokrajini. Avgusta se je skupina mladih peš odpravila na vršiški prelaz, v Švici pa so aktivisti šotorili pod vznožjem ledenika Triftgletscher in tako izrazili protest proti načrtovani gradnji akumulacijskega jezera.

Varovanje naravnih habitatov za čebele, uporaba trajnostnih prevoznih sredstev, kot sta avtobus in kolo, namesto vožnje z osebnim avtomobilom, prepoznavanje prednosti kulturne raznolikosti, odkrivanje zgodb o pokrajinah, preobrazba alpskega prostora v podnebno nevtralno območje do leta 2050 – z vsemi naštetimi in številnimi drugimi projekti in aktivnostmi, ki so se izvajali pod okriljem CIPRE International, se lahko natančneje seznanite v letnem poročilu 2019.

Letno poročilo lahko v tiskani obliki ali formatu pdf brezplačno naročite pri CIPRI International na +423 237 53 53, [international@cipra.org](mailto:international@cipra.org) oder [www.cipra.org/jahresberichte](http://www.cipra.org/jahresberichte).

To sporočilo za medije in fotografije v kakovosti, primerni za tisk, si lahko prenesete z [www.cipra.org/de/medienmitteilungen](http://www.cipra.org/de/medienmitteilungen)

Kontaktni osebi:

Maya Mathias, projektna vodja za področje komunikacije, maya.mathias@cipra.org

Barbara Wülser, sodirektorica CIPRE International, [barbara.wuelser@cipra.org](mailto:barbara.wuelser@cipra.org)

**CIPRA – raznolika in pestra organizacija**

Mednarodna komisija za varstvo Alp (CIPRA) je nevladna krovna organizacija z nacionalnimi odbori in regionalnim odborom v sedmih alpskih državah. Zastopa več kot sto društev in organizacij. CIPRA se zavzema za trajnostni razvoj na območju Alp, ohranjanje naravne in kulturne dediščine ter regionalno raznovrstnost in reševanje skupnih problemov v alpskem prostoru.

[www.cipra.org](http://www.cipra.org)